
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  15 decembrie 2010               

Pl-x  778/2010                     


AVIZ

asupra propunerii legislative de completare a OUG nr.88/1997 aprobată prin Legea nr.44/1998
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă de completare a OUG nr.88/1997 aprobată prin Legea nr.44/1998, trimisă cu adresa Pl-x 778 din 29 noiembrie 2010 şi înregistrată cu nr. 31/1159 din 2 decembrie 2010.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea legislativă în şedinţa din 24 noiembrie 2010.
Propunerea legislativă are ca obiect de reglementare completarea art.35 din Ordonanţa de urgenţă a Guvernului nr.88/1997 privind privatizarea societăţilor comerciale, aprobată prin Legea nr.44/1998, cu modificările şi completările ulterioare, în scopul creării cadrului legal pentru facilitarea situaţiei cumpărătorului de acţiuni deţinute de Autoritatea pentru Valorificarea Activelor Statului în demersul de a obţine certificate de atestare a dreptului de proprietate la care este îndreptăţit, conform prevederilor legale în vigoare, prin obligarea Ministerului Finanţelor Publice de a elibera acest atestat, în situaţia în care nu a fost identificată instituţia care îndeplineşte rolul de minister de resort.
Potrivit prevederilor art.61 din Regulamentul Camerei Deputaţilor, republicat, comisia a dezbătut iniţiativa legislativă  în şedinţa din 15 decembrie 2010.
Membrii Comisiei au examinat propunerea legislativă supusă avizării, expunerea de motive şi avizul negativ al Consiliului Legislativ, nr.911 din 15.07.2010. 
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei iniţiative legislative, întrucât a rămas fără obiect de reglementare ca urmare a faptului că art.35 din Ordonanţa de urgenţă a Guvernului nr.88/1997 privind privatizarea societăţilor comerciale a fost abrogat prin Legea nr.99/1999 privind unele măsuri pentru accelerarea reformei economice.
În raport de obiectul şi conţinutul reglementării,  propunerea legislativă  face parte din categoria legilor ordinare.
             PREŞEDINTE,                            SECRETAR,

                          Daniel BUDA                     Gabriel ANDRONACHE

